**ELŐTERJESZTÉS**

**Szombathely Megyei Jogú Város Közgyűlésének 2023. szeptember 28-i ülésére**

**Javaslat a szombathelyi Fedett Uszodát érintő döntések meghozatalára**

Szombathely Megyei Jogú Város Közgyűlése a 298/2022 (IX.29.) Kgy. számú határozattal fogadta el a takarékossági programot, amelynek egyik következményeként 2022. október 3-tól csak a Szombathelyi Fedett Uszoda és Termálfürdő AVUS-épületében található 33 m-es medence és a kiszolgáló egységek működtek, a nagy uszoda (50 m-es medence, tanmedence) bezárásra került. Azonban a város és környéke gyermekeinek iskolai úszásoktatása biztosításához indokolt, hogy a létesítmény a jövőben ismét működhessen.

Az újranyitásához, valamint az üzembiztos és gazdaságos működéshez elengedhetetlen volt a régi uszoda fűtési rendszerének korszerűsítése, amelyhez Szombathely Megyei Jogú Város Közgyűlése 100 millió Ft összegű támogatást irányzott elő a 2023. évi költségvetésében.

A VASIVÍZ ZRt. a kazáncsere folyamatáról folyamatosan tájékoztatta Önkormányzatunkat, a legutolsó beszámoló szerint 2023. október 2. napjától ismét megnyithat a régi nagy uszoda is.

Szükségessé vált továbbá az emeleti öltözők felújítása is, amely munkálatok folyamatban vannak, ezek azonban várhatóan csak november 2-ra fejeződnek be, ezután tudja az uszoda a korábban megszokott szolgáltatásait (öltözőhasználatot is beleértve) maradéktalanul biztosítani, de ebben az átmeneti időszakban is biztosítható a működés.

Magyarország Kormánya a Honvédelmi Minisztérium Sportért Felelős Államtitkársága közreműködésével 2022. IV. negyedévétől vissza nem térítendő támogatást nyújtott Önkormányzatunknak a Fedett Uszoda és Termálfürdő közüzemi költségeinek részbeni megtérítésére.

Ezek az összegek a következők voltak:

* 2022. IV. negyedév: 31.750.000 Ft
* 2023. I. negyedév: 34.595.000 Ft
* 2023. II.-III. negyedév: 30.743.351 Ft.

A korszerűsítés és a fent részletezett, korábbi központi támogatások ellenére a létesítmény továbbra is csak veszteséggel üzemeltethető, az újranyitás a társaság 2023. évi üzleti tervében nem szerepelt, így annak fedezete nem biztosított, valamint a földgáz is csak a részleges mennyiségre került beszerzésre, így az is többletköltséggel jár.

A társaság 2023. IV. negyedévére 255 millió forintos veszteséget prognosztizál a Fedett Uszoda újraindítása esetén. Javaslom, hogy az uszoda újraindítása érdekében a Tisztelt Közgyűlés a korábbi 100 millió Ft-on felül további 100 millió Ft összegű támogatás biztosításáról szíveskedjen dönteni azzal, hogy a 200 millió Ft teljes egészében működési támogatás legyen, a kazáncsere beruházást pedig a VASIVÍZ ZRt. egyéb forrásból finanszírozza. Előzőekhez szükséges Szombathely Megyei Jogú Város Önkormányzata és a VASIVÍZ ZRt. által 2018. december 19. napján kötött működtetési és támogatási szerződés 4. számú módosítása (1. sz. melléklet).

Szombathely Megyei Jogú Város Önkormányzata és a VASIVÍZ ZRt. által 2018. december 19. napján kötött működtetési és támogatási szerződés 5. számú módosítása (2. számú melléklet) a korábbi szerződés „V. fürdőüzemeltetés finanszírozása” című fejezete 16. pontjában rögzítetteteket módosítaná, és egy hosszabb távú, előre tervezhető konstrukciót tartalmazna a fürdőüzemeltetés finanszírozására vonatkozóan. A szerződésmódosítás 2024. január 1-jével lépne hatályba, amelynek legfőbb elemei:

* A VASIVÍZ ZRt. minden év november 20. napjáig bemutatja a fürdőüzemeltetés egészére vonatkozó következő évi működtetés tervét, amelyeket az Önkormányzat Közgyűlése minden év november 30. napjáig megtárgyal;
* Az elfogadott tervek alapján az Önkormányzat Közgyűlése dönt a következő évre biztosítani kívánt önkormányzati támogatásról, külön megbontásban a működtetésre és a fejlesztésre biztosított forrást. A meghatározott forrásszükségletből I. ütemben az önkormányzat minden évben 200 millió Ft éves támogatást biztosít, amelynek folyósítására négy egyenlő, 50 millió Ft összegű részletben kerül sor;
* A VASIVÍZ ZRt. fentiek szerint meghatározott támogatás összegének erejéig vállal kötelezettséget a fürdőüzemeltetés teljesítésére. Amennyiben az önkormányzati támogatás összege nem fedezi a fürdőüzemeltetés forrásigényét és más külső forrás sem áll rendelkezésre, a VASIVÍZ ZRt. külön szerződésmódosítás nélkül év közben is jogosult a fürdőkomplexum üzemeltetését időszakosan, illetve részlegesen korlátozni az Önkormányzat előzetes értesítése mellett;
* A VASIVÍZ ZRt. minden év március 31. napjáig elkészíti az fürdőüzemeltetés egészére vonatkozó előző évi beszámolóját;
* Amennyiben ez alapján a fürdőüzemeltetés tényleges finanszírozási igénye kevesebb lett, mint az önkormányzat által előző évre biztosított éves támogatás, úgy a különbözet összegével csökkenteni kell a következő évre vonatkozó önkormányzati támogatás összegét. Amennyiben az Önkormányzat által elfogadott beszámoló alapján a támogatás ellenére is forráshiány áll fenn a fürdőüzemeltetésre, az Önkormányzat Közgyűlése a kimutatott forráshiányról, mint a szükséges támogatás összegéről határozatot hoz és a beszámoló elfogadását követő 60 napon belül megfizeti a VASIVÍZ ZRt. részére.
* Amennyiben külső forrás érkezik a fürdőüzemeltetés költségeire, úgy annak összege az elszámolás során az önkormányzati támogatásba beszámít, azzal kompenzálásra kerül.

A szerződésmódosítások tervezetei az előterjesztés mellékletei.

Az Igazgatóság és a Felügyelőbizottság az előterjesztésben foglaltakat megtárgyalta és elfogadásra javasolja.

Kérem a Tisztelt Közgyűlést, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2023. szeptember 15.**

 **/: Dr. Nemény András :/**

**Határozati javaslat**

**……/2023. (IX. 28.) Kgy. sz. határozat**

1./ Szombathely Megyei Jogú Város Közgyűlése a szombathelyi Fedett Uszoda és Termálfürdő 2023. október 2. napjától történő teljes újranyitása érdekében a 2023. évi költségvetésében a fürdőüzemeltetés egészére vonatkozóan 2023. évben összesen 200.000.000,- Ft működési támogatást biztosít az alábbiak szerint:

* Szombathely Megyei Jogú Város Önkormányzata Közgyűlésének az Önkormányzat 2023. évi költségvetéséről szóló 4/2023. (II. 28.) önkormányzati rendeletében kazáncserére biztosított 100.000.000,- Ft működési támogatásként kerül meghatározásra
* a fennmaradó 100.000.000,- Ft-ot szintén működési támogatásként biztosítja az Önkormányzat.

A fenti támogatási összeg 2023. október 31. napjáig kerül átutalásra a VASIVÍZ ZRt. számlájára.

2./ A Közgyűlés a fürdőkomplexum működtetésére és támogatására vonatkozóan, a VASIVÍZ ZRt.-vel kötendő megállapodást az előterjesztés 1. és 2. számú melléklete szerinti tartalommal jóváhagyja. A Közgyűlés felhatalmazza a polgármestert, hogy a VASIVÍZ ZRt. közgyűlésén a döntést képviselje.

**Felelős:** Dr. Nemény András polgármester

 Dr. Horváth Attila alpolgármester

 Horvát Soma, alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Krenner Róbert, a VASIVÍZ ZRt. vezérigazgatója)

**Határidő:** 1. pont: azonnal

 2. pont: 2023. október 31.

 3. pont: a VASIVÍZ ZRt. közgyűlése